Da Kristian Dahlgård Mikkelsen som 12-årig vandt MGP, blev hans hverdag vendt op og ned. - Det er en oplevelse, der er så vild, at den faktisk er svær at beskrive, siger Kristian Dalgaard Mikkelsen. - At gå fra at være en bette landmand fra en friskole langt ude på landet, til at skulle til København hver anden weekend, fortsætter han. I dag er han ved at uddanne sig til landbrugsmaskinmekaniker, og har fundet sig godt tilrette hjemme i den jyske muld, efter en overvældende tid som MGP-stjerne. - Til sidst kunne jeg godt mærke, at hvis der var nogen fra en radio, der ringede, så sagde jeg kun ja af høflighed. Man blev træt, siger han. Havde god støtte Dagen efter Kristian Dahlgård Mikkelsen tilbage i 2013 kunne løfte trofæet, blev han hyldet hjemme på Mors. - Det er meget overvældende. Man kan godt få krampe i hånden af at skrive så mange autografer, lød det fra den dengang 12-årige sangskriver. Og når han i dag ser tilbage på tiden efter MGP-sejren, kan han mærke, at den har været med til at forme ham. - Man oplever en masse ting, og man modner på en eller anden måde, siger Kristian Dahlgård Mikkelsen. - Jeg ser tilbage på det som en positiv tid, fordi jeg fik så meget opbakning af venner og familie, fortsætter han. Han sætter stor pris på den støtte, som han dengang fik. - Jeg var jo kun 12 år, og det er ikke alting, man tænker over på samme måde som voksne gør. Og tænker man ikke over tingene og bare kører derudad, så tror jeg, det kan ende galt, siger han. Fortryder intet Selvom oplevelsen har været hård, er den spirende landbrugsmaskinmekaniker glad for at have fået lov til at gennemleve det. - Jeg fortryder ikke noget. Jeg er blevet spurgt mange gange, men jeg kan faktisk ikke komme i tanke om noget, siger han. Dengang fik Kristian Dahlgård Mikkelsen hele 40% af stemmerne, da han var blandt de tre sidste deltagere.
Scenen og mikrofonen er skiftet ud med motorer og møtrikker. I dag er Kristian Dahlgård Mikkelsen glad for oplevelsen som MGP-vinder